A hónap híre

Megújul a Gödöllői Filmszínház

Olvasóink ebben a hónapban hiába keresik újságunkban az évek óta megszokott következő havi moziműsort: szeptember 3. és 30. között ugyanis felújítás miatt zárva lesz a Gödöllői Filmszínház.

A mozi az elmúlt időszakban rengeteg változáson ment át, melynek köszönhetően alkalmassá vált a legmodernebb technikával készült filmek lejátszására, illetve 3D filmek vetítésére is. A fejlődésben a filmszínház nem áll meg, hiszen az őszi idény elején újabb fejlesztésre kerül sor. Mint a mozi vezetője, Reményi Richárd beszámolt róla, ezúttal a hangrendszer újul meg. Az országban egyedülálló, Dolby 7.1 hangrendszer beépítésére kerül sor, ami az ismert 5+1-es verzió továbbfejlesztett változata, kiegészítve még egy pár sztereó hangfallal. Így a 7.1-es rendszer eső sztereó, középső sztereó, hátsó sztereó, első center és mélysugárzó (subwoofer) hangszórókból épül fel. Persze a 7.1-es hang alapfeltétele hogy a forgalmazók a filmgangot is 7.1-ben küldjék…

A jelenlegi fejlesztéssel a mozi a Dolby Atmos rendszer fogadására is felkészül, hogy folyamatosan haladva a korral, mindig az elérhető legmagasabb színvonalat tudja nyújtani a közönségnek.

Nyitás október 1-jén, a megszokott módon: a legújabb filmekkel, még jobb minőségben!